**Նախագիծ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՎԱՐՉԱՊԵՏԻ**

**ՈՐՈՇՈՒՄ**

**------------------- 2019 թվականի N - Ա**

**ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ԿԱՆԱՆՑ ՀԱՐՑԵՐՈՎ ԽՈՐՀՈՒՐԴ ԵՎ ԱՇԽԱՏԱՆՔԱՅԻՆ ԽՈՒՄԲ ՍՏԵՂԾԵԼՈՒ, ԴՐԱՆՑ ԱՆՀԱՏԱԿԱՆ ԿԱԶՄԸ, ԿԱՆԱՆՑ ՀԱՐՑԵՐՈՎ ԽՈՐՀՐԴԻ ԱՇԽԱՏԱԿԱՐԳԸ ՀԱՍՏԱՏԵԼՈՒ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՎԱՐՉԱՊԵՏԻ 2014 ԹՎԱԿԱՆԻ ՆՈՅԵՄԲԵՐԻ 19-Ի N 1152-Ա,** **2010 ԹՎԱԿԱՆԻ ՄԱՐՏԻ 30-Ի N213-Ա,** **2010 ԹՎԱԿԱՆԻ ՀՈՒԼԻՍԻ 30-Ի N 605-Ա** **ՈՐՈՇՈՒՄՆԵՐՆ ՈՒԺԸ ԿՈՐՑՐԱԾ ՃԱՆԱՉԵԼՈՒ ՄԱՍԻՆ**

 Ղեկավարվելով «Կառավարության կառուցվածքի և գործունեության մասին» Հայաստանի Հանրապետության օրենքի 7-րդ հոդվածի 16-րդ և «Նորմատիվ իրավական ակտերի մասին» Հայաստանի Հանրապետության օրենքի 37-րդ հոդվածի 1-ին մասերով, կանանց հավասարության խնդիրներին վերաբերող աշխատանքները համակարգելու և կանանց հավասարության ապահովման ազգային մեխանիզմ ձևավորելու նպատակով`

1. Ստեղծել Հայաստանի Հանրապետությունում կանանց հարցերով խորհուրդ (այսուհետ՝ խորհուրդ) և հաստատել դրա անհատական կազմը՝ համաձայն N 1 հավելվածի։

2. Խորհրդի ընթացիկ աշխատանքները կազմակերպելու նպատակով ստեղծել աշխատանքային խումբ և հաստատել դրա անհատական կազմը՝ համաձայն N 2 հավելվածի։

3. Հաստատել խորհրդի աշխատակարգը՝ համաձայն N 3 հավելվածի:

 4. Ուժը կորցրած ճանաչել Հայաստանի Հանրապետության վարչապետի 2014 թվականի նոյեմբերի 19-ի «Հայաստանի Հանրապետությունում կանանց և տղամարդկանց հավասար իրավունքների և հավասար հնարավորությունների ապահովման հարցերով խորհուրդ ստեղծելու և Հայաստանի Հանրապետության վարչապետի» 2000 թվականի դեկտեմբերի 29-ի N 862 որոշումն ուժը կորցրած ճանաչելու մասին» N 1152-Ա, 2010 թվականի մարտի 30-ի «Գենդերային բռնության դեմ պայքարի միջգերատեսչական հանձնաժողով ստեղծելու և անհատական կազմը հաստատելու մասին» N213-Ա և 2010 թվականի հուլիսի 30-ի «Գենդերային բռնության դեմ պայքարի միջգերատեսչական հանձնաժողովի աշխատակարգը հաստատելու մասին» N 605-Ա որոշումները:

**Հավելված N 1**

**ՀՀ վարչապետի 2019 թ.**

**------- ----ի N ---- -Ա որոշման**

**Կ Ա Զ Մ**

**ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ԿԱՆԱՆՑ ՀԱՐՑԵՐՈՎ ԽՈՐՀՐԴԻ**

ՀՀ փոխվարչապետ (խորհրդի նախագահ)

ՀՀ աշխատանքի և սոցիալական հարցերի նախարար

ՀՀ առողջապահության նախարարի տեղակալ

ՀՀ արդարադատության նախարարի տեղակալ

ՀՀ արտաքին գործերի նախարարի տեղակալ

ՀՀ կրթության, գիտության, մշակույթի և սպորտի նախարարի տեղակալ

ՀՀ պաշտպանության նախարարի տեղակալ,

ՀՀ տարածքային կառավարման և ենթակառուցվածքների նախարարի տեղակալ

ՀՀ բարձր տեխնոլոգիական արդյունաբերության նախարարի տեղակալ

ՀՀ էկոնոմիկայի նախարարի տեղակալ

ՀՀ ֆինանսների նախարարի տեղակալ

ՀՀ ոստիկանության պետի տեղակալ

ՀՀ Ազգային ժողովի պատգամավորներ՝ մեկական ներկայացուցիչ ամեն խմբակցությունից (համաձայնությամբ)

ՀՀ Ազգային ժողովի մարդու իրավունքների պաշտպանության և հանրային հարցերի մշտական հանձնաժողովի ներկայացուցիչ (համաձայնությամբ)

ՀՀ Նախագահի աշխատակազմի ներկայացուցիչ (համաձայնությամբ)

ՀՀ մարդու իրավունքների պաշտպանի աշխատակազմի ներկայացուցիչ (համաձայնությամբ)

ՀՀ վիճակագրական կոմիտեի ներկայացուցիչ (համաձայնությամբ)

ՀՀ հեռուստատեսության և ռադիոյի հանձնաժողովի ներկայացուցիչ (համաձայնությամբ)

Երևանի քաղաքապետի առաջին տեղակալ (համաձայնությամբ)

Կանանց հիմնահարցերի ոլորտում առնվազն երեք տարի գործունեություն իրականացնող յոթ հասարակական կազմակերպությունների ներկայացուցիչ` յուրաքանչյուրից մեկական ներկայացուցիչ (համաձայնությամբ)

ՀՀ վարչապետի աշխատակազմի սոցիալական հարցերի վարչության պետ (խորհրդի քարտուղար)

**Հավելված N 2**

**ՀՀ վարչապետի 2019 թ.**

**------- ----ի N ---- -Ա որոշման**

**Կ Ա Զ Մ**

**ԽՈՐՀՐԴԻ ԸՆԹԱՑԻԿ ԱՇԽԱՏԱՆՔՆԵՐԸ ԿԱԶՄԱԿԵՐՊԵԼՈՒ ՆՊԱՏԱԿՈՎ ՍՏԵՂԾՎՈՂ ԱՇԽԱՏԱՆՔԱՅԻՆ ԽՄԲԻ**

ՀՀ վարչապետի աշխատակազմի սոցիալական հարցերի վարչության պետ (աշխատանքային խմբի ղեկավար)

ՀՀ աշխատանքի և սոցիալական հարցերի նախարարության ներկայացուցիչ

ՀՀ առողջապահության նախարարության ներկայացուցիչ

ՀՀ արդարադատության նախարարության ներկայացուցիչ

ՀՀ արտաքին գործերի նախարարության ներկայացուցիչ

ՀՀ կրթության, գիտության, մշակույթի և սպորտի նախարարության ներկայացուցիչ

ՀՀ պաշտպանության նախարարության ներկայացուցիչ

ՀՀ տարածքային կառավարման և ենթակառուցվածքների նախարարության ներկայացուցիչ

ՀՀ բարձր տեխնոլոգիական արդյունաբերության նախարարության ներկայացուցիչ

ՀՀ էկոնոմիկայի նախարարության ներկայացուցիչ

ՀՀ ֆինանսների նախարարության ներկայացուցիչ

ՀՀ ոստիկանության ներկայացուցիչ

ՀՀ Ազգային ժողովի աշխատակազմի ներկայացուցիչ (համաձայնությամբ)

ՀՀ մարդու իրավունքների պաշտպանի աշխատակազմի ներկայացուցիչ (համաձայնությամբ)

ՀՀ վիճակագրական կոմիտեի ներկայացուցիչ

Երևանի քաղաքապետարանի աշխատակազմի ներկայացուցիչ (համաձայնությամբ)

Կանանց հիմնահարցերի ոլորտում առնվազն երեք տարի գործունեություն իրականացնող յոթ հասարակական կազմակերպությունների ներկայացուցիչ` յուրաքանչյուրից մեկական ներկայացուցիչ (համաձայնությամբ)

ՀՀ վարչապետի աշխատակազմի սոցիալական հարցերի վարչության ներկայացուցիչ (աշխատանքային խմբի քարտուղար)

**Հավելված N 3**

**ՀՀ վարչապետի 2019 թ.**

**------- ----ի N ---- -Ա որոշման**

**Ա Շ Խ Ա Տ Ա Կ Ա Ր Գ**

 **ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ԿԱՆԱՆՑ ՀԱՐՑԵՐՈՎ ԽՈՐՀՐԴԻ**

**I. ԸՆԴՀԱՆՈՒՐ ԴՐՈՒՅԹՆԵՐ**

1. Հայաստանի Հանրապետությունում կանանց հարցերով խորհուրդը (այսուհետ` խորհուրդ) ստեղծվել է սույն որոշմամբ՝ որպես ազգային մեխանիզմ, որը համակարգում է հասարակական կյանքի բոլոր ոլորտներում կանանց և տղամարդկանց հավասար իրավունքների ու հավասար հնարավորությունների ապահովումը: Սույն աշխատակարգով սահմանվում են խորհրդի նիստերի վարման և որոշումների ընդունման կարգն ու պայմանները։

2. Խորհուրդն իր գործունեության ընթացքում ղեկավարվում է Հայաստանի Հանրապետության Սահմանադրությամբ, Հայաստանի Հանրապետության օրենքներով, Հայաստանի Հանրապետության Նախագահի հրամանագրերով և կարգադրություններով, Հայաստանի Հանրապետության կառավարության ու Հայաստանի Հանրապետության վարչապետի որոշումներով, այլ իրավական ակտերով և սույն աշխատակարգով:

3. Խորհուրդն իր գործունեությամբ հաշվետու և պատասխանատու է Հայաստանի Հանրապետության վարչապետին:

**II. ԽՈՐՀՐԴԻ ՆՊԱՏԱԿԸ ԵՎ ՀԻՄՆԱԿԱՆ ԽՆԴԻՐՆԵՐԸ**

4. Խորհրդի նպատակը Հայաստանի Հանրապետությունում կանանց և տղամարդկանց հավասարության, գենդերային խտրականությանն ու բռնությանն առնչվող հիմնահարցերի, դրանց կարգավորմանն ուղղված ռազմավարական և մարտավարական ծրագրերի իրականացման գործընթացների համակարգումն է՝ պետական քաղաքականության բոլոր ոլորտներում և հանրային կառավարման բոլոր մակարդակներում:

5. Խորհրդի խնդիրն է, սերտորեն համագործակցելով քաղաքացիական հասարակության ինստիտուտների հետ, հետևել «Կանանց և տղամարդկանց հավասար իրավունքների և հավասար հնարավորությունների ապահովման մասին» Հայաստանի Հանրապետության օրենքով սահմանված դրույթների ապահովմանը:

6. Խորհուրդը պարբերաբար հրավիրվող իր նիստերի ընթացքում քննության է առնում և ընդունում խորհրդատվական բնույթի որոշումներ՝ հետևյալ հարցերի վերաբերյալ`

1) կանանց և տղամարդկանց հավասար իրավունքների և հավասար հնարավորությունների ապահովման, ինչպես նաև գենդերային խտրականության և բռնության կանխարգելմանն ուղղված քաղաքականության վերաբերյալ առաջարկությունների քննարկում.

2) տեղական և միջազգային կազմակերպությունների կողմից կատարված հետազոտությունների և ուսումնասիրությունների արդյունքների քննարկում ու առաջարկությունների ձևավորում.

3) միջազգային կառույցներին ներկայացվող գենդերային քաղաքականության վերաբերյալ պաշտոնական զեկույցների քննարկում.

4) գենդերային հավասարության հարցերի վերաբերյալ միջազգային մոնիթորինգային մարմինների կողմից ստացված հանձնարարականների կատարման համակարգում.

5) կանանց և տղամարդկանց հավասար իրավունքների և հավասար հնարավորությունների ապահովմանը, ինչպես նաև գենդերային խտրականության և բռնության կանխարգելմանն առնչվող առանձին հարցերի, հրատապ խնդիրների ու երևույթների քննարկում և առաջարկությունների ձևավորում։

7. Բացի նշված հարցերից` կանանց և տղամարդկանց հավասարության ապահովմանն ուղղված աշխատանքներն արդյունավետ կազմակերպելու նպատակով խորհուրդը քննության է առնում և ընդունում որոշումներ միջազգային, տարածաշրջանային ու միջգերատեսչական համագործակցության, համապատասխան ուսումնասիրություններ կատարելու և կանանց ու տղամարդկանց հավասարության հիմնախնդիրներին առնչվող այլ հարցերի վերաբերյալ:

8. Խորհուրդը քննարկում ու գնահատում է հանրապետական գործադիր մարմինների կողմից կանանց և տղամարդկանց հավասար իրավունքների և հավասար հնարավորությունների ապահովմանն ուղղված պետական ծրագրերի մասին ամփոփ հաշվետվությունները, անհրաժեշտության դեպքում, առաջարկում է ներկայացնել թեմատիկ զեկույցներ առանձին խնդիրների վերաբերյալ: Հաշվետվությունների և թեմատիկ զեկույցների հիման վրա կատարված գնահատումները ծառայում են տվյալ բնագավառում պետական քաղաքականության բարելավմանն ուղղված ծրագրերի ու առանձին միջոցառումների մշակման և դրանց կիրառման համար:

9. Խորհրդի իրավասությունների մեջ մտնող հարցերին վերաբերող համապատասխան նյութերը պատրաստում և խորհրդի քննարկմանն է ներկայացնում աշխատանքային խումբը, որն ստեղծվել է խորհրդի ընթացիկ աշխատանքը կազմակերպելու նպատակով:

10. Կանանց և տղամարդկանց հավասար իրավունքների և հավասար հնարավորությունների բնագավառում առանձին հարցերի և (կամ) հրատապ այլ հիմնախնդիրների ուսումնասիրման համար խորհուրդը կարող է ձևավորել ժամանակավոր թեմատիկ խմբեր՝ խորհրդի անդամ չհանդիսացող մասնագետների, գործարար համայնքի, միջազգային և հասարակական կազմակերպությունների ներկայացուցիչների առաջարկությամբ ու մասնակցությամբ:

**III. ԽՈՐՀՐԴԻ ԱՇԽԱՏԱՆՔՆԵՐԻ ԿԱԶՄԱԿԵՐՊՈՒՄԸ**

11. Խորհրդի անհատական կազմը և աշխատակարգը հաստատում է Հայաստանի Հանրապետության վարչապետը:

12. Խորհուրդը կազմված է նախագահից, անդամներից և քարտուղարից, ովքեր խորհրդի աշխատանքներին մասնակցում են հասարակական հիմունքներով:

13. Խորհուրդն իր աշխատանքները կազմակերպում է նիստերի միջոցով, որոնք հրավիրվում են խորհրդի նախագահի կողմից, ըստ անհրաժեշտության, բայց ոչ պակաս, քան յուրաքանչյուր չորս ամիսը մեկ անգամ: Ըստ անհրաժեշտության, խորհրդի անդամների 1/3-ի նախաձեռնությամբ կարող են հրավիրվել արտահերթ նիստեր:

14. Խորհուրդն իր աշխատանքները կարող է կազմակերպել առցանց (on-line) եղանակով։ Առցանց եղանակով աշխատանքները կազմակերպվում են նիստերի միջև ընկած ժամանակահատվածում՝ խորհրդի նիստերն առավել արդյունավետ անցկացնելու և գործուն որոշումներ կայացնելու նպատակով:

15. Խորհրդի աշխատանքների առցանց կազմակերպման համար պատասխանատու է Հայաստանի Հանրապետության կառավարության աշխատակազմի սոցիալական վարչությունը, որը խորհրդի անդամների հետ հարցերի անմիջական քննարկումների, տեղեկությունների և մտքերի առցանց փոխանակման, առաջարկությունների վերաբերյալ խորհրդի անդամների կարծիքների ամփոփման հիման վրա Հայաստանի Հանրապետության փոխվարչապետի հաստատմանն է ներկայացնում խորհրդի նիստի օրակարգը՝ համաձայնեցնելով նաև նիստի օրն ու ժամը, հրավիրվող անձանց թեկնածությունները, հարցերի քննարկման ձևաչափը (շնորհանդեսներ, որոշմումների նախագծերի համատեղ մշակումներ և այլն): Նիստի օրակարգն ու մասնակիցների ցանկը տեղադրվում են Հայաստանի Հանրապետության կառավարության պաշտոնական կայք էջում՝ <http://gov.am/am/councils>, նիստի անցկացման օրվանից առնվազն 3 օր առաջ:

16. Խորհրդի նիստերն իրավազոր են, եթե դրանց մասնակցում է խորհրդի անդամների կեսից ավելին:

17. Խորհրդի նիստերը վարում է խորհրդի նախագահը կամ, նրա հանձնարարությամբ, խորհրդի անդամներից մեկը:

18. Խորհրդի որոշումներն ընդունվում են բաց քվեարկությամբ, նիստի մասնակիցների ձայների մեծամասնությամբ: Ձայների հավասարության դեպքում խորհրդի նախագահի ձայնը վճռորոշ է:

19. Խորհրդի նիստի օրակարգը կազմվում և համապատասխան նյութերով տրամադրվում է խորհրդի անդամներին` նիստից առնվազն 2 օր առաջ:

20. Խորհրդի յուրաքանչյուր անդամ իրավասու է նիստից առնվազն 5 օր առաջ խորհրդի քարտուղարին ներկայացնելու օրակարգում հարց ընդգրկելու վերաբերյալ առաջարկություն:

21. Խորհրդի նիստից առնվազն 5 օր առաջ խորհրդի քարտուղարին օրակարգում հարց ընդգրկելու վերաբերյալ առաջարկություն կարող են ներկայացնել միջազգային և հասարակական կազմակերպությունների, գործարար համայնքի, Հայաստանում հավատարմագրված օտարերկրյա պետությունների դիվանագիտական ներկայացուցչությունների ու հյուպատոսական հիմնարկների ներկայացուցիչները։

22. Խորհրդի նիստերն սկսվում են նիստի օրակարգի հաստատմամբ և նախորդ նիստում ընդունված որոշումների կատարման ընթացքի մասին զեկուցմամբ:

23. Խորհրդի որոշումներն ստորագրում է խորհրդի նախագահը:

24. Խորհրդի նիստերին խորհրդակցական ձայնի իրավունքով մասնակցում են աշխատանքային խմբի ղեկավարը, քարտուղարը, ինչպես նաև կարող են մասնակցել հրավիրված միջազգային և հասարակական կազմակերպությունների, գործարար համայնքի, Հայաստանում հավատարմագրված օտարերկրյա պետությունների դիվանագիտական ներկայացուցչությունների և հյուպատոսական հիմնարկների ներկայացուցիչները:

**IV. ԽՈՐՀՐԴԻ ՆԱԽԱԳԱՀԸ**

25. Խորհրդի նախագահը`

1) ղեկավարում է խորհրդի գործունեությունը.

2) նշանակում է խորհրդի նիստի անցկացման օրը, վայրը և հաստատում նիստի օրակարգը.

3) հրավիրում և վարում է խորհրդի նիստերը.

4) հաստատում է խորհրդի ընթացիկ աշխատանքները կազմակերպելու նպատակով ստեղծված աշխատանքային խմբի անհատական կազմը և աշխատակարգը.

5) ներկայացնում է խորհուրդն այլ մարմինների և կազմակերպությունների հետ փոխհարաբերություններում:

**V. ԽՈՐՀՐԴԻ ԱՆԴԱՄՆԵՐԸ**

26. Խորհրդի անդամները`

1) իրավունք ունեն`

ա. խորհրդի քննարկմանը ներկայացնելու հարցեր,

բ. ներկայացնելու առաջարկություններ խորհրդի գործունեության, ինչպես նաև նիստի օրակարգում ընդգրկված հարցերի վերաբերյալ,

գ. ներկայացնելու հատուկ կարծիք խորհրդի որոշումների վերաբերյալ,

դ. ծանոթանալու խորհրդի նիստերի արձանագրություններին.

2) պարտավոր են`

ա. մասնակցել խորհրդի աշխատանքներին,

բ. կատարել խորհրդի որոշումները և նրա նախագահի հանձնարարականները:

**VI. ԽՈՐՀՐԴԻ ՔԱՐՏՈՒՂԱՐԸ**

27. Խորհրդի քարտուղարը`

1) արձանագրում է խորհրդի նիստերը և կազմում խորհրդի որոշումների նախագծերը.

2) նախապատրաստում է խորհրդի նիստի օրակարգին վերաբերող համապատասխան նյութերը և կազմակերպում նյութերի տրամադրումը խորհրդի անդամներին.

3) հետևում է խորհրդի որոշումների կատարմանը և խորհրդի նիստերում զեկուցում դրանց կատարման ընթացքի մասին.

4) վարում է խորհրդի աշխատանքների հետ կապված գործավարությունը.

5) կատարում է խորհրդի և նրա նախագահի հանձնարարականները:

**VII. ԽՈՐՀՐԴԻ ԳՈՐԾՈՒՆԵՈՒԹՅԱՆ ԴԱԴԱՐՈՒՄԸ**

28. Խորհրդի գործունեությունը դադարում է Հայաստանի Հանրապետության վարչապետի որոշմամբ:

**ՀԻՄՆԱՎՈՐՈՒՄ**

**«Հայաստանի Հանրապետությունում կանանց հարցերով խորհուրդ և աշխատանքային խումբ ստեղծելու, դրանց անհատական կազմը, կանանց հարցերով խորհրդի աշխատակարգը հաստատելու և Հայաստանի Հանրապետության վարչապետի 2014 թվականի նոյեմբերի 19-ի N 1152-Ա,** **2010 թվականի մարտի 30-ի N 213-Ա,** **2010 թվականի հուլիսի 30-ի N 605-Ա** **որոշումներն ուժը կորցրած ճանաչելու մասին» Հայաստանի Հանրապետության վարչապետի որոշման նախագծի**

 «Հայաստանի Հանրապետությունում կանանց հարցերով խորհուրդ և աշխատանքային խումբ ստեղծելու, դրանց անհատական կազմը, կանանց հարցերով խորհրդի աշխատակարգը հաստատելու և Հայաստանի Հանրապետության վարչապետի 2014 թվականի նոյեմբերի 19-ի N 1152-Ա, 2010 թվականի մարտի 30-ի N 213-Ա, 2010 թվականի հուլիսի 30-ի N 605-Ա որոշումներն ուժը կորցրած ճանաչելու մասին» Հայաստանի Հանրապետության վարչապետի որոշման նախագծի ընդունումը (այսուհետ՝ նախագիծ) պայմանվորված է Հայաստանի Հանրապետության վարչապետի 2014 թվականի նոյեմբերի 19-ի N 1152-Ա որոշմամբ ստեղծված խորհրդի գործունեության արդիականացման անհրաժեշտությամբ:

Կարևորելով Հայաստանի Հանրապետության վարչապետին կից գործող Կանանց և տղամարդկանց հավասար իրավունքների և հավասար հնարավորությունների ապահովման հարցերով խորհրդի գործունեությունը և դրա արդիականացումը՝ Նախագծով առաջարկվում է ուժը կորցրած ճանաչել «Հայաստանի Հանրապետության վարչապետի 2014 թվականի նոյեմբերի 19-ի N 1152-Ա» որոշումը և ստեղծել Հայաստանի Հանրապետությունում գենդերային հավասարության հարցերով նոր խորհուրդ:Դրա անհրաժեշտությունը պայմանավորված է միջազգային պարտավորություններով, ըստ որի նշված Խորհուրդը՝ համաձայն իր կանոնակարգի, պետք է հանդես գա որպես կանանց հավասարության հարցերով ազգային մեխանիզմ, ինչը ՀՀ կողմից ստանձնած պարտավորություն է Պեկինի հռչակագրի և գործողությունների ծրագրի շրջանակում: Մասնավորապես, փաստաթղթի 196-րդ կետում նշվում է, որ կանանց առաջխաղացման մեխանիզմները, արդեն իսկ գոյություն ունեն ՄԱԿ-ի անդամ երկրների մեծամասնությունում և դրանք նպատակ ունեն մշակել, կիրառել և մշտադիտարկել կանանց իրավունքների ոլորտում իրականացվող քաղաքականությունը: Նույն փաստաթղթի 201 կետում մանրամասն ներկայացվում են ազգային մեխանիզմի չափանիշները, այդ թվում դրա տեղակայումը կառավարության ամենաբարձ օղակում:

Բացի այդ, կանանց նկատմամբ խտրականության վերացման կոմիտեն Հայաստանի Հանրապետության 5-րդ և 6-րդ պարբերական զեկույցների եզրափակիչ դիտարկումներում հանձնարարում է. ամրապնդել Կանանց և տղամարդկանց հավասար իրավունքների և հավասար հնարավորությունների ապահովման հարցերով խորհրդի կարողությունները՝ արդյունավետ մոնիտորինգ և գենդերային հավասարության հարցերով համապատասխան քաղաքականություն իրականացնելու համար:

 Հետևաբար, Խորհրդի արդիականացումը անհրաժեշտ է, այդ թվում նաև, որպես ՀՀ միջազգային վարկանիշի վրա ազդող կարևոր գործոնի, քանի որ 2019 թվականից ՀՀ-ն անդամակցում է ՄԱԿ-ի Կանանց կարգավիճակի հանձնաժողովին և հանդիսանում է վերջինիս համանախագահը և պետք է այս ասպարեզում ներկայացնի իր առաջատար փորձը:

 Միևնույն ժամանակ, Խորհրդի գործունեությունն առավել արդյունավետ դարձնելու նպատակով, առաջարկվում է դրա ղեկավարումը վերապահել փոխվարչապետին, ինչը հնարավորություն կտա բոլոր շահագրգիռ պետական մարմինների ներկայացուցիչների, մասնավորապես, մարմնի ղեկավարի տեղակալների ներգրավմամբ արդյունավետ և առավել դինամիկ կերպով քննարկելու և հասցեագրելու ոլորտային խնդիրները:

 Նախագծով նախատեսվում է Խորհրդի կազմում ընդգրկել ոչ միայն պետական կառույցներ, այլև կանանց հիմնահարցերի ոլորտում առավել երկար գործունեություն իրականացնող և փորձառություն ունեցող հասարակական կազմակերպությունների ներկայացուցիչներ, որոնց ընտրությունը կիրականցվի ըստ իրենց կողմից ներկայացված հայտերի՝ (որոնք պետք է բավարարեն նախօրոք սահմանված չափնիշները) օնլայն հարթակում հասարակական կազմակերպությունների միջև բաց մրցույթ կազմակերպելու միջոցով, որտեղ հենց հայտ ներկայացրած հասարակական կազմակերպություններն են ընտրելու միմյանց: Փորձի ուսումնասիրումից կարող ենք ասել, որ հասարակական սեկտորի ներգրավվածությամբ՝ ավելի կբարձրանա խորհրդի գործունեության արդյունավետությունը, որոշումների կայացման գործընթացում կունենանք պետական և հասարակական հատվածի կարծիքների բալանսավորված համամասնություն: Ոլորտային խնդիրները բազմազան են և շատ, իսկ ոլորտում գործող ՀԿ-ների թիվը մեծ է, նրանք իրենց գործունեությամբ կենտրոնացված են ոլորտային կոնկրետ խնդիրների շուրջ տարվող աշխատանքների՝ կանանց նկատմամբ խտրականության և բռնության, կանանց տնտեսական իրավունքների պաշտպանության, քաղաքական հզորացման, խոցելի խմբերին պատկանող (տարեց կանայք, հաշմանդամություն ունեցող կանայք, սահմանամերձ տարածաշրջանում բնակվող կանայք, փախստական կանայք, կրոնական, ազգային, տարբեր խմբերին պատկանող կանայք), կանանց խնդիրների պաշտպանության, խաղաղաշինության գործընթացում կանանց դերի բարձրացման ուղղությամբ: Նախատեսվում է խորհրդի կազմում ընդգրկել վերոգրյալ ոլորտային խնդիրներով զբաղվող առնվազն մեկական հասարակական կազմակերպություն՝ ապահովելու համար բազմաբնույթ խնդիրների լսելիությունը:

 Բացառելու համար գործառույթների կրկնությունը, Նախագծով առաջարկվում է ուժը կորցրած ճանաչել նաև Հայաստանի Հանրապետության վարչապետի 2010 թվականի մարտի 30-ի N 213-Ա և Հայաստանի Հանրապետության վարչապետի 2010 թվականի հուլիսի 30-ի N 605-Ա որոշումները, որոնց համաձայն հաստատվել են Գենդերային բռնության դեմ պայքարի միջգերատեսչական հանձնաժողովի անհատական կազմը և աշխատակարգը:

**Տ Ե Ղ Ե Կ Ա Ն Ք**

**«Հայաստանի Հանրապետությունում կանանց հարցերով խորհուրդ և աշխատանքային խումբ ստեղծելու, դրանց անհատական կազմը, կանանց հարցերով խորհրդի աշխատակարգը հաստատելու և Հայաստանի Հանրապետության վարչապետի 2014 թվականի նոյեմբերի 19-ի N 1152-Ա,** **2010 թվականի մարտի 30-ի N 213-Ա,** **2010 թվականի հուլիսի 30-ի N 605-Ա** **որոշումներն ուժը կորցրած ճանաչելու մասին» Հայաստանի Հանրապետության վարչապետի որոշման նախագծի ընդունման առնչությամբ այլ նորմատիվ իրավական ակտերի ընդունման անհրաժեշտության կամ բացակայության մասին**

|  |  |
| --- | --- |
| **1.** |  **Այլ իրավական ակտերում փոփոխությունների և/կամ լրացումների անհրաժեշտությունը** |
|  | «Հայաստանի Հանրապետությունում կանանց հարցերով խորհուրդ և աշխատանքային խումբ ստեղծելու, դրանց անհատական կազմը, կանանց հարցերով խորհրդի աշխատակարգը հաստատելու և Հայաստանի Հանրապետության վարչապետի 2014 թվականի նոյեմբերի 19-ի N 1152-Ա, 2010 թվականի մարտի 30-ի N 213-Ա, 2010 թվականի հուլիսի 30-ի N 605-Ա որոշումներն ուժը կորցրած ճանաչելու մասին» Հայաստանի Հանրապետության վարչապետի որոշման նախագծի ընդունման առնչությամբ այլ նորմատիվ իրավական ակտերի ընդունման անհրաժեշտություն չկա:  |
| **2** | **Միջազգային պայմանագրերով ստանձնած պարտավորությունների հետ համապատասխանությունը** |
|  | Որոշման նախագծով առաջարկվող կարգավորումը համապատասխանում է միջազգային պարտավորություններին, մասնավորապես՝ Պեկինի հռչակագրի և գործողությունների ծրագրի 196-րդ կետում նշվում է, որ կանանց առաջխաղացման մեխանիզմները, արդեն իսկ գոյություն ունեն ՄԱԿ-ի անդամ երկրների մեծամասնությունում և դրանք նպատակ ունեն մշակել, կիրառել և մշտադիտարկել կանանց իրավունքների ոլորտում իրականացվող քաղաքականությունը: Նույն փաստաթղթի 201 կետում մանրամասն ներկայացվում են ազգային մեխանիզմի չափանիշները, այդ թվում դրա տեղակայումը կառավարության ամենաբարձ օղակում:Բացի այդ, կանանց նկատմամբ խտրականության վերացման կոմիտեն Հայաստանի Հանրապետության 5-րդ և 6-րդ պարբերական զեկույցների եզրափակիչ դիտարկումներում հանձնարարում է. ամրապնդել Կանանց և տղամարդկանց հավասար իրավունքների և հավասար հնարավորությունների ապահովման հարցերով խորհրդի կարողությունները՝ արդյունավետ մոնիտորինգ և գենդերային հավասարության հարցերով համապատասխան քաղաքականություն իրականացնելու համար: |

**Տ Ե Ղ Ե Կ Ա Ն Ք**

**«Հայաստանի Հանրապետությունում կանանց հարցերով խորհուրդ և աշխատանքային խումբ ստեղծելու, դրանց անհատական կազմը, կանանց հարցերով խորհրդի աշխատակարգը հաստատելու և Հայաստանի Հանրապետության վարչապետի 2014 թվականի նոյեմբերի 19-ի N 1152-Ա,** **2010 թվականի մարտի 30-ի N 213-Ա,** **2010 թվականի հուլիսի 30-ի N 605-Ա** **որոշումներն ուժը կորցրած ճանաչելու մասին» Հայաստանի Հանրապետության վարչապետի որոշման նախագծի նախագծմանը և քննարկմանը հասարակության մասնակցության մասին**

 «Հայաստանի Հանրապետությունում կանանց հարցերով խորհուրդ և աշխատանքային խումբ ստեղծելու, դրանց անհատական կազմը, կանանց հարցերով խորհրդի աշխատակարգը հաստատելու և Հայաստանի Հանրապետության վարչապետի 2014 թվականի նոյեմբերի 19-ի N 1152-Ա, 2010 թվականի մարտի 30-ի N 213-Ա, 2010 թվականի հուլիսի 30-ի N 605-Ա որոշումներն ուժը կորցրած ճանաչելու մասին» Հայաստանի Հանրապետության վարչապետի որոշման նախագծը 2019 թվականի մարտի 4-ին տեղադրվել է Հայաստանի Հանրապետության աշխատանքի և սոցիալական հարցերի նախարարության www.mlsa.am ինտերնետային կայքում: 2019 թվականի հունիսի 24-ին «Հոդված երեք» ակումբում կազմակերպվել է բաց քննարկում ՀԿ-ների մասնակցությամբ:

2019 թվականի հուլիսի 9-ին նախագիծը քննարկվել է նաև ՄԱԿ-ի գենդերային թեմատիկ խմբում միջազգային և տեղական ՀԿ-ների մասնակցությամբ:

**ՏԵՂԵԿԱՆՔ**

**«Հայաստանի Հանրապետությունում կանանց հարցերով խորհուրդ և աշխատանքային խումբ ստեղծելու, դրանց անհատական կազմը, կանանց հարցերով խորհրդի աշխատակարգը հաստատելու և Հայաստանի Հանրապետության վարչապետի 2014 թվականի նոյեմբերի 19-ի N 1152-Ա,** **2010 թվականի մարտի 30-ի N 213-Ա,** **2010 թվականի հուլիսի 30-ի N 605-Ա** **որոշումներն ուժը կորցրած ճանաչելու մասին» Հայաստանի Հանրապետության վարչապետի որոշման նախագծի ընդունման կապակցությամբ պետական կամ տեղական ինքնակառավարման մարմնի բյուջեում ծախսերի և եկամուտների ավելացման կամ նվազեցման մասին**

 «Հայաստանի Հանրապետությունում կանանց հարցերով խորհուրդ և աշխատանքային խումբ ստեղծելու, դրանց անհատական կազմը, կանանց հարցերով խորհրդի աշխատակարգը հաստատելու և Հայաստանի Հանրապետության վարչապետի 2014 թվականի նոյեմբերի 19-ի N 1152-Ա, 2010 թվականի մարտի 30-ի N 213-Ա, 2010 թվականի հուլիսի 30-ի N 605-Ա որոշումներն ուժը կորցրած ճանաչելու մասին» Հայաստանի Հանրապետության վարչապետի որոշման նախագծի ընդունման կապակցությամբ պետական բյուջեում ծախսերի և եկամուտների ավելացում կամ նվազեցում չի նախատեսվում: